b'\n_START_ARTICLE_\nDominikos revoliucin\xc4\x97 partija\n_START_SECTION_\nIstorija\n_START_PARAGRAPH_\n\xc4\xaekurta 1939 m. sausio 21 d. Vila de el Cano (Havana), iki 1961 m. liepos 5 d. veik\xc4\x97 pogrindyje ir kovojo su Truhiljo diktat\xc5\xabra. 1962 m. pirmuosiuose prezidento rinkimuose nugal\xc4\x97jo PRD lyderis Chuanas Bo\xc5\xa1as, iki 1963 m. rugs\xc4\x97jo sp\xc4\x97j\xc4\x99s nacionalizuoti Truhiljo nuosavyb\xc4\x99, apriboti u\xc5\xbesienio monopolijas. Buvo priimta demokratin\xc4\x97 konstitucija, paskelbusi demokratines laisves ir teises, agrarin\xc4\x99 reform\xc4\x85, \xc4\xafteisinusi \xc5\xbeem\xc4\x97s \xc5\xabkio kooperatyvus._NEWLINE_Po valstyb\xc4\x97s perversmo PRD iki 1978 m. buvo opozicijoje, ta\xc4\x8diau tuo metu partijoje \xc4\xafvyko skilimas. 1973 m. Ch. Bo\xc5\xa1as \xc4\xafk\xc5\xabr\xc4\x97 kairi\xc4\x85j\xc4\x85 Dominikos i\xc5\xa1laisvinimo partij\xc4\x85. 1978\xe2\x80\x931986 m. PRD, padedant Socinternui, kurio atstovai steb\xc4\x97jo rinkimus, v\xc4\x97l at\xc4\x97jo \xc4\xaf vald\xc5\xbei\xc4\x85. \xc5\xa0alies prezidentais buvo i\xc5\xa1rinkti 1978 m. Antonijus Gusmanas ir 1982 m. Salvadoras Chorche Blankas._NEWLINE_1982 rinkimuose buvo gavusi 46\xc2\xa0% rink\xc4\x97j\xc5\xb3 bals\xc5\xb3 ir 62 vietas parlamente. Ta\xc4\x8diau, valdant PRD bankrutavo kai kurios valstybinio sektoriaus \xc4\xafmon\xc4\x97s, i\xc5\xa1augo nedarbas, tr\xc5\xabko ry\xc5\xbetingumo, vykdant reformas. Tod\xc4\x97l 1986 m. rinkimuose PRD gavo tik 39,2\xc2\xa0% bals\xc5\xb3 bei 48 vietas Nacionaliniame kongrese ir tapo opozicine partija._NEWLINE_Tik 2000 m. pavyko susigr\xc4\x85\xc5\xbeinti rink\xc4\x97j\xc5\xb3 pasitik\xc4\x97jim\xc4\x85 \xe2\x80\x93 Hipolitas Meja buvo i\xc5\xa1rinktas Dominikos respublikos prezidentu. Ta\xc4\x8diau 2004 m. jis pralaim\xc4\x97jo liberalizmo kryptimi pasukusios Dominikos i\xc5\xa1laisvinimo partijos kandidatui Leoneliui Fernandesui._NEWLINE_2002 m. parlamento rinkimuose PRD laim\xc4\x97jo 73 i\xc5\xa1 150 viet\xc5\xb3 Deputat\xc5\xb3 r\xc5\xabmuose ir 29 i\xc5\xa1 30 Senate.\n_START_SECTION_\nIdeologija ir strukt\xc5\xabra\n_START_PARAGRAPH_\n1979 m. priimtoje programoje siekiama mi\xc5\xa1rios ekonomikos, agrarin\xc4\x97s reformos ir latifundij\xc5\xb3 panaikinimo, dirban\xc4\x8di\xc5\xb3j\xc5\xb3 atstovavimo \xc4\xafmoni\xc5\xb3 valdyme._NEWLINE_Auk\xc5\xa1\xc4\x8diausias organas \xe2\x80\x93 suva\xc5\xbeiavimas, renkantis pirminink\xc4\x85 ir jo pavaduotojus bei sudarantis Nacionalin\xc4\xaf vykdom\xc4\x85j\xc4\xaf komitet\xc4\x85, \xc4\xaf kur\xc4\xaf dar \xc4\xafeina vietini\xc5\xb3 organizacij\xc5\xb3 pirmininkai bei masini\xc5\xb3 jaunimo, moter\xc5\xb3, kult\xc5\xabros organizacij\xc5\xb3, Dominikos respublikos dirban\xc4\x8di\xc5\xb3j\xc5\xb3 konfederacijos vadovai._NEWLINE_Leid\xc5\xbeia laikra\xc5\xa1t\xc4\xaf \xe2\x80\x9eTribuna democratica\xe2\x80\x9c (Demokratin\xc4\x97 trib\xc5\xabna)._NEWLINE_Socialist\xc5\xb3 Internacionalo nar\xc4\x97 nuo 1996 m. rugs\xc4\x97jo 9 d.'